Lŵp

Sianel ar-lein traws blatfform ar gyfer cerddoriaeth a diwylliant cyfoes Cymraeg gan S4C yw Lŵp. Fe'i lansiwyd ym mis Awst 2019. Mae'r gwasanaeth i'w weld ar S4C Clic, BBC iPlayer a llwyfannau rhyngrwyd eraill sy'n annibynnol o'r Sianel, fel Youtube, a chyfryngau cymdeithasol megis Facebook, Twitter, TikTok ac ati.

Llenwi bwlch a newid pwyslais
Cymerodd Lŵp le rhaglen a brand Ochr 1 (cyfres gerddoriaeth gyfoes S4C) gan gymryd pwyslais gwahanol o ran arddull a darpariaeth a chynyddu faint o gerddoriaeth newydd sydd i'w weld ar S4C ar deledu ac ar-lein. Cennad y sianel yw adlewyrchu agweddau gwahanol o sîn gerddoriaeth Gymraeg cyfoes, boed yn ŵyl, cyngerdd fyw, thema benodol neu yn ffocws ar artist. Yn ogystal â cherddoriaeth mae'n trafod gwaith celf, ffotograffiaeth, ffilm a geiriau.

Wrth lansio, dywedodd Rhodri ap Dyfrig, Comisiynydd Cynnwys Ar lein S4C, "Roedden ni'n gweld bwlch yn narpariaeth cerddoriaeth y sianel. Ac er bod cerddoriaeth wedi cael lle amlwg ar Hansh dros y blynyddoedd diwethaf, roedden ni'n gweld bod angen rhaglenni teledu mwy cyson i gyfleu'r hyn sy'n digwydd yn ystod y flwyddyn yn ogystal a chryfhau y cynnwys arlein."

Cydweithio
Mae Lŵp wedi cydweithio gydag asiantaethau eraill i hyrwyddo cerddoriaeth Gymraeg a'r sianel. Yn eu plith roedd Focus Wales yn 2022. Mae Focus Wales yn trefnu gŵyl ryngwladol flynyddol yn Wrecsam, mae hefyd yn gwmni nid-er-elw sy'n hyrwyddo artistiaid Cymreig mewn gwyliau showcase ar draws y byd. Gwnaed y cydweithio yma er mwyn cefnogi artistiaid Cymreig i lwyddo yn rhyngwladol. Ymysg y grwpiau cyntaf i elwa o'r cydweithio oedd Adwaith, y band o Gaerfyrddin.

Cynnyrch
Mae Lŵp yn comisiynu a darlledu fideos pwrpasol gan gynnwys gan grwpiau fel Bwncath, Adwaith, Ani Glass, HMS Morris, Glain Rhys, Roughion, Meinir Matthias. Er mai cerddoriaeth pop a roc Gymraeg yw'r rhelyw o'r cynnyrch, ceir hefyd darllediadau a fideos gan gerddorion a grwpiau gwerin fel Eve Goodman a Lisa Angharad. Mae hefyd yn darlledu o wyliau cerddorol gan gynnwys yr Eisteddfod Genedlaethol, Tafwyl yng Nghaerdydd a Gŵyl Ryng-Geltaidd An Oriant yn Llydaw. 

Ym mis Awst 2022 bu i un o fideos byrion Lŵp o Ŵyl An Oriant dderbyn ymateb brwd iawn. Roedd y fideo fer ar TikTok Lŵp gynnwys y canwr Gwilym Bowen Rhys a'r Lydawes, Azenor Kallag, yn dweud geiriau ac ymadroddion Cymraeg a Llydaweg gan ddangos mor debyg oeddynt. Bu i'r ffilm fer dderbyn ymateb dda a llawer yn ei rannu. Bu i'r fideo fer ennill dros 138,000 o wylwyr o fewn tridiau i'w rhyddhau.

Gweler hefyd
 Hansh - platfform S4C ar gyfer oedolion ifanc

Dolenni allanol
 Sianel Lŵp ar Youtube
 Tudalen Lŵp @LwpS4C ar Twitter
 Tudalen Lŵp ar Facebook
 Platfform Lŵp ar TikTok

Cyfeiriadau

Categori:Sefydliadau 2019
Categori:Cerddoriaeth Gymraeg
Categori:Bandiau Cymraeg
Categori:Rhaglenni teledu S4C
Categori:Rhaglenni teledu Cymraeg
Categori:Rhaglenni teledu cerddoriaeth